**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Εξωδίκου Ρυθμίσεως Αδικημάτων (Τροποποιητικός) Νόμος του 2024»**

**Παρόντες:**

Μαρίνος Μουσιούττας, πρόεδρος Πρόδρομος Αλαμπρίτης

Κώστας Κώστα Γιαννάκης Γαβριήλ

Φωτεινή Τσιρίδου Βαλεντίνος Φακοντής

Δημήτρης Δημητρίου Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή στις 15 Φεβρουαρίου 2024 από τον πρόεδρο της επιτροπής κ. Μαρίνο Μουσιούττα, βουλευτή εκλογικής περιφέρειας Λευκωσίας, σε έξι συνεδρίες της, που πραγματοποιήθηκαν στις 14, την 21η και στις 28 Μαρτίου, στις 11 και 24 Απριλίου και στις 13 Ιουνίου 2024. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της ο Υπουργός Μεταφορών, Επικοινωνιών και Έργων, ο διευθυντής του Τμήματος Ηλεκτρομηχανολογικών Υπηρεσιών, εκπρόσωποι του Τμήματος Δημοσίων Έργων και του Τμήματος Οδικών Μεταφορών του ίδιου υπουργείου, του Υπουργείου Δικαιοσύνης και Δημοσίας Τάξεως, της Αστυνομίας Κύπρου και της Νομικής Υπηρεσίας της Δημοκρατίας.

Στο στάδιο της συζήτησης της πρότασης νόμου παρευρέθηκαν επίσης τα μέλη της επιτροπής κ. Χρίστος Ορφανίδης και Χρύσανθος Σαββίδης.

Σκοπός του προτεινόμενου νόμου είναι η τροποποίηση του περί Εξωδίκου Ρυθμίσεως Αδικημάτων Νόμου, ώστε το ύψος του εξώδικου προστίμου που προβλέπεται για το αδίκημα της παράλειψης συμμόρφωσης με την υποχρέωση στάσης σε φωτεινό σηματοδότη, δυνάμει των περί Μηχανοκινήτων Οχημάτων και Τροχαίας Κινήσεως Κανονισμών, να διαβαθμίζεται και να διαμορφώνεται ανάλογα με το σημείο στάσης του οχήματος. Ειδικότερα, οι προτεινόμενες ρυθμίσεις στην πρόταση νόμου, όπως αυτή αρχικά κατατέθηκε, προβλέπουν εξώδικα πρόστιμα ως ακολούθως:

1. €85 σε περίπτωση στάσης του οχήματος επί της λωρίδας διάβασης πεζών, ή
2. €300 σε περίπτωση στάσης του οχήματος πέραν της λωρίδας διάβασης πεζών, ή
3. €500 σε περίπτωση που το όχημα παρέλειψε να σταματήσει και κινείται πέραν της λωρίδας διάβασης πεζών και εντός της οδικής συμβολής κατά τη χρονική διάρκεια που είναι αναμμένος ο κόκκινος σηματοδότης.

Σημειώνεται ότι η υφιστάμενη διάταξη για επιβολή προστίμου ύψους €25 στις περιπτώσεις μη συμμόρφωσης με την υποχρέωση στάσης πριν από τη γραμμή στάσης αναμονής σε φωτεινό σηματοδότη, η οποία αποτελεί παράβαση σήματος τροχαίας, εξακολουθεί να ισχύει και δεν επηρεάζεται από τις προτεινόμενες ρυθμίσεις.

Στο πλαίσιο της συζήτησης της πρότασης νόμου ενώπιον της επιτροπής, ο εισηγητής και πρόεδρος της επιτροπής κ. Μαρίνος Μουσιούττας επισήμανε ότι η προτεινόμενη τροποποίηση κρίνεται αναγκαία, καθώς, με βάση τις υφιστάμενες διατάξεις της ισχύουσας νομοθεσίας, παρατηρείται ότι οι ποινές που επιβάλλονται είναι σημαντικά δυσανάλογες σε σχέση με τη διάπραξη των εν λόγω αδικημάτων, αφού από την ποινή των €25, με την οποία τιμωρείται η παράλειψη στάσης στην πρώτη γραμμή πριν από τους φωτεινούς σηματοδότες, αυτή εκτινάσσεται αμέσως στα €300 για την παράλειψη στάσης στη δεύτερη γραμμή από την οποία αρχίζει η διάβαση πεζών. Παράλληλα, όπως ανέφερε, υπάρχουν παραβάσεις οι οποίες τιμωρούνται με διαφορετικό ύψος προστίμου, ανάλογα εάν αυτές καταγράφονται από το σύστημα φωτοεπισήμανσης ή από μέλος της αστυνομίας, γεγονός που αποτελεί, όπως επισήμανε, στρέβλωση. Τέτοιο παράδειγμα, όπως ανέφερε, είναι η παράβαση στάσης σε διάβαση πεζών, η οποία στα σημεία του οδικού δικτύου που δεν ελέγχονται από συσκευές φωτοεπισήμανσης τιμωρείται εξωδίκως με μικρότερο ποσό σε σχέση με την ίδια παράβαση σε σημεία που ελέγχονται από τέτοιες συσκευές. Επιπροσθέτως των πιο πάνω, ο ίδιος σημείωσε ότι με την προτεινόμενη διαβάθμιση των εξώδικων προστίμων επιτυγχάνεται η αυστηροποίηση του νομικού πλαισίου για την ουσιαστική μη συμμόρφωση με την υποχρέωση στάσης στους φωτεινούς σηματοδότες, ως ένα μέτρο αντιμετώπισης του μεγάλου αριθμού σοβαρών δυστυχημάτων.

Όλοι όσοι παρευρέθηκαν ενώπιον της επιτροπής διαφώνησαν με τις προτεινόμενες ρυθμίσεις.

Ειδικότερα, ο Υπουργός Μεταφορών, Επικοινωνιών και Έργων επισήμανε ότι είναι ενήμερος τόσο για τα προβλήματα που παρουσιάζονται σε σχέση με τη λειτουργία του συστήματος φωτοεπισήμανσης όσο και για τα οφέλη που προέκυψαν μετά τη λειτουργία του, τα οποία εξετάζονται σε συνεργασία με τον Υπουργό Δικαιοσύνης και Δημοσίας Τάξεως. Τα εν λόγω προβλήματα, όπως επισήμανε, έχουν τεθεί ενώπιον του Συμβουλίου Οδικής Ασφάλειας, με σκοπό την εξεύρεση των βέλτιστων ολιστικών και σφαιρικών λύσεων. Στο πλαίσιο αυτό, παρέθεσε ορισμένα πρώτα μέτρα άμβλυνσης των προβλημάτων αυτών, όπως την έναρξη εκστρατείας ενημέρωσης των οδηγών για τον τρόπο λειτουργίας του συστήματος φωτοεπισήμανσης, τη βελτίωση της λειτουργίας του με τη διόρθωση ορισμένων στρεβλώσεων που έχουν εντοπιστεί, τη βελτίωση της σήμανσης στο οδικό δίκτυο και την παραχώρηση έκπτωσης σε περίπτωση εξόφλησης του εξώδικου προστίμου εντός χρονικού διαστήματος δεκαπέντε ημερών. Σε σχέση με τις προτεινόμενες ρυθμίσεις ανέφερε ότι η προσέγγιση πρέπει να είναι τεχνοκρατική, στη βάση της συμφωνίας μεταξύ της αναδόχου εταιρίας και της αναθέτουσας αρχής.

Ο διευθυντής του Τμήματος Ηλεκτρομηχανολογικών Υπηρεσιών εξέφρασε τη διαφωνία του με τις πρόνοιες της πρότασης νόμου. Ειδικότερα, αφού επισήμανε ότι το τμήμα του είναι η αναθέτουσα αρχή όσον αφορά τη σύναψη της σχετικής σύμβασης για το ηλεκτρονικό σύστημα φωτοεπισήμανσης, σημείωσε ότι η προτεινόμενη ρύθμιση απαιτεί την τροποποίηση του συστήματος με την αύξηση του αριθμού των καταγραφόμενων παραβάσεων και κατά συνέπεια απαιτεί και την τροποποίηση της υφιστάμενης σύμβασης με την ανάδοχο εταιρία. Το ισχύον σύστημα, όπως επισήμανε, καταγράφει μόνο τρία αδικήματα, δύο εκ των οποίων αφορούν τη συμμόρφωση με τους φωτεινούς σηματοδότες και ένα το οποίο αφορά την τήρηση του ορίου ταχύτητας. Εφόσον στην υπό εξέταση πρόταση νόμου, όπως παρατήρησε, προβλέπονται περισσότερα αδικήματα, απαιτείται η τροποποίηση της υπό αναφορά σύμβασης και του όλου συστήματος, η οποία αναπόφευκτα θα επιφέρει πρόσθετο κόστος. Σύμφωνα με τους πρόχειρους υπολογισμούς της αναδόχου εταιρίας, όπως ο ίδιος ανέφερε, το κόστος για την υλοποίηση των ρυθμίσεων που προτείνονται με την πρόταση νόμου αναμένεται να κυμανθεί μεταξύ ενός και ενάμισι εκατομμυρίου ευρώ και αυτές απαιτούν αλλαγές στο λογισμικό και αγορά πρόσθετου εξοπλισμού. Επίσης, όπως επισήμανε, για την εφαρμογή των εν λόγω ρυθμίσεων θα χρειαστεί μεταβατική περίοδος, προκειμένου να καταστεί εφικτή η ολοκλήρωση της τεχνικής διάστασής τους.

Οι εκπρόσωποι του Υπουργείου Δικαιοσύνης και Δημοσίας Τάξεως και της Αστυνομίας επισήμαναν ότι δεν επιθυμούν τη διαφοροποίηση της λειτουργίας του συστήματος φωτοεπισήμανσης. Ειδικότερα, ο εκπρόσωπος της Αστυνομίας υποστήριξε ότι οι διαφορές που υφίστανται στα εξώδικα πρόστιμα που εκδίδονται για παραβιάσεις στο οδικό δίκτυο, παρ’ όλο που φαινομενικά αφορούν την ίδια παράβαση, εντούτοις εδράζονται σε διαφορετικές παραμέτρους. Για παράδειγμα, όπως επισήμανε, στις διαβάσεις πεζών οι οποίες λειτουργούν με φώτα τροχαίας το πρόστιμο δικαιολογείται να είναι υψηλότερο σε σχέση με αυτές που λειτουργούν χωρίς τέτοια φώτα, έστω και αν σε τέτοιες διαβάσεις δεν υπάρχει εγκατεστημένο σύστημα φωτοεπισήμανσης. Περαιτέρω, εξέφρασε την άποψη ότι οι προτεινόμενες ρυθμίσεις χρήζουν βελτίωσης, προκειμένου να τύχουν πρακτικής εφαρμογής, καθώς για παράδειγμα το μήκος των οχημάτων που κυκλοφορούν στο οδικό δίκτυο διαφέρει σημαντικά, όπως και ορισμένα άλλα ζητήματα τα οποία θα πρέπει να τύχουν ρύθμισης.

Η εκπρόσωπος της Νομικής Υπηρεσίας της Δημοκρατίας υποστήριξε ότι η διαβάθμιση των αδικημάτων και η εξισορρόπηση των διάφορων προστίμων κρίνεται εκ πρώτης όψεως λογική, αλλά, εφόσον η εκτελεστική εξουσία διαφωνεί με την πρόταση νόμου, το όλο ζήτημα δεν χρήζει οποιουδήποτε περαιτέρω σχολιασμού από την ίδια. Σημείωσε ωστόσο ότι, σε περίπτωση που η Βουλή αποφασίσει να προχωρήσει με την ψήφιση της πρότασης νόμου σε νόμο, τότε καθίσται αναγκαία και ανάλογη τροποποίηση στον περί Τροχαίων Αδικημάτων (Χρήση Συσκευών Φωτοεπισήμανσης και Άλλα Συναφή Θέματα) Νόμο, καθώς και στους περί Μηχανοκινήτων Οχημάτων και Τροχαίας Κινήσεως Κανονισμούς.

Στο πλαίσιο της περαιτέρω συζήτησης των προτεινόμενων ρυθμίσεων, την επιτροπή απασχόλησαν επίσης ζητήματα που αφορούν μεταξύ άλλων το ύψος των εξώδικων προστίμων που εισπράχθηκαν από το κράτος ως αποτέλεσμα της λειτουργίας του συστήματος φωτοεπισήμανσης, την ενημέρωση με βάση στατιστικά στοιχεία για τις παραβάσεις που καταγράφηκαν από το εν λόγω σύστημα, τις οικονομικές απαιτήσεις της αναδόχου εταιρίας για τροποποιήσεις του συστήματος και εν γένει τις πρόνοιες της υφιστάμενης σύμβασης με την ανάδοχο εταιρία, τις στρεβλώσεις που παρατηρούνται κατά την εφαρμογή της νομοθεσίας για τη φωτοεπισήμανση και τα παράπονα των οδηγών, καθώς και τις εναλλακτικές λύσεις ως προς την αντιμετώπιση του όλου θέματος. Τέλος, η επιτροπή αποφάσισε, προκειμένου να καταστεί εφικτή σε τεχνικό επίπεδο η εφαρμογή των προνοιών της πρότασης νόμου, την τροποποίησή της, κατά τρόπο ώστε να προβλέπονται εξώδικα πρόστιμα ως ακολούθως:

1. €85 σε περίπτωση στάσης του οχήματος επί της διάβασης πεζών, ή
2. €300 σε περίπτωση στάσης του οχήματος πέραν της διάβασης πεζών ή σε περίπτωση που αυτό κινείται πέραν της διάβασης πεζών και εντός της οδικής συμβολής κατά τη χρονική διάρκεια που ο κόκκινος σηματοδότης είναι αναμμένος.

Επισημαίνεται ότι η υφιστάμενη διάταξη για επιβολή προστίμου ύψους €25 στις περιπτώσεις μη συμμόρφωσης με την υποχρέωση στάσης πριν από τη γραμμή στάσης αναμονής σε φωτεινό σηματοδότη, η οποία αποτελεί παράβαση σήματος τροχαίας, εξακολουθεί να ισχύει και δεν επηρεάζεται από τις προτεινόμενες ρυθμίσεις.

Με βάση τα πιο πάνω, η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών της πρότασης νόμου κατά τη συζήτησή της ενώπιον της ολομέλειας του σώματος.

18 Ιουνίου 2024

Αρ. Φακ.: 23.02.065.011-2024

GA/ΧΜ/ΓΧ/